গত জানুয়ারিতে ফিফা-ব্যালন ডি’অরের পুরস্কারটা পাওয়া হয়নি তার। আর্জেন্টাইন তারকা লিওনেল মেসি তাকে পেছনে ফেলে পুরস্কারটা জিতে নেয়ার পর অনেকেই ভেবেছিলেন পর্তুগিজ তারকা বোধ হয় আর কখনোই ‘সেরা’ হতে পারবেন না। কিন্তু ব্যালন ডি’অর ফিফার মালিকানা থেকে বেরিয়ে ফ্রান্স ফুটবলের একক মালিকানায় আসতেই পুরস্কারটি যেন খুঁজে নিল তার পুরনো প্রার্থীকে। ২০০৮ সালে ফ্রান্স ফুটবলের অধীনে থাকার সময়ই প্রথমবারের মতো ব্যালন ডি’অর জিতেছিলেন রোনালদো। এরপর ফিফার অধীনে চলে যাওয়ার পর রোনালদো জিতেছেন একবার। লিওনেল মেসির মতো ইতিহাসের অন্যতম সেরা ফুটবলারের সঙ্গে দ্বৈরথ লড়েই তার এ অর্জন। ফ্রান্স ফুটবলের অধীনে দুবার, আর ফিফার অধীনে দু’বার- রোনালদোর মোট চারবারের ব্যালন ডি’অর অর্জন পাঁচবার জয়ী লিওনেল মেসির পর দ্বিতীয় সর্বোচ্চ। একই পুরস্কার ইয়োহান ক্রুইফ, মিশেল প্লাতিনি, মার্কো ফন বাস্তেন জিতেছেন তিনবার করে, বেকেনবাওয়ার, কিগান, রুমেনিগেরা দুইবার করে। রোনালদো এই গ্রেটদের সবাইকে ছাপিয়ে গিয়ে নিজেকে সর্বকালের সেরা তাই ভাবতেই পারেন!